पाएं अपने शहर की ताज़ा ख़बरें और फ्री ई-पेपरडाउनलोड करें
शहर में कोरोना कर्फ्यू का पालन कराने अधिकारी, कर्मचारी और पुलिस अफसर सड़कों पर आ रहे हैं लेकिन ये सभी बड़े व्यापारियों, थोक विक्रेताओं के आगे नतमस्तक होते नजर आ रहे हैं। कोरोना संक्रमण काल में शहर के बीच घंटाघर के पास बरंडा में खुले तौर पर व्यापारी ग्राहकों को दुकानों के अंदर बुलाकर सामग्री बेच रहे हैं।
जिसकी वीडियो फोटो रोज सोशल मीडिया पर वायरल हो रही हैं अधिकारियों तक भी शिकायतें पहुंच रही हैं लेकिन कार्यवाही करने वाले अधिकारी इनके आगे नतमस्तक नजर आ रहे हैं। मंगलवार को एसडीएम नाथूराम गौंड, राकेश मरकाम, सीएसपी अभिषेक तिवारी, कोतवाली टीआई एचआर पांडे सहित पुलिस जवान सूचना मिलने पर बरंडा पहुंचे जहां रोज की तरह व्यापारी की दुकान का शटर बंद था और ताला लगा था, बाजू वाले दरवाजे में भी ताला लगा था
जबकि दुकान के बाहर चप्पल जूता उतरे थे, ऑटो में ग्राहकों के साथ आए परिजन भी बैठे थे, जिन्होंने यह पुष्टि भी की कि दुकान के अंदर उनके परिजन गए हैं लेकिन काफी देर तक सारा अमला खड़ा रहा और ताला खुलवाने चिल्लाता रहा लेकिन ताला नहीं खुला इधर बरंडा में एक साथ चार सरकारी वाहन पहुंचने पर लोग हैरान हो गए
छतों के ऊपर से लोग यह देखते रहे कि कुछ कार्यवाही होगी लेकिन अमला वापस लौट गया। इसके अलावा बकौली चौक के पास थोक व्यापारी अपना कारोबार करते रहे, रहवासी क्षेत्रों में जिन व्यापारियों ने गोदामें बनाई हैं उनका कारोबार भी जारी है। बड़ी संख्या में ये व्यापारी पल्लेदार, कर्मचारियों को अंदर एक साथ बुलाते हैं और ग्राहकों को भी चोरी छिपे अंदर प्रवेश कराकर दरवाजा, शटर बंद कर दिया जाता है। यही कारण है कि जिले में संक्रमण नहीं थम रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn